منجد المقرئین ومرشد الطالبین

منجد المقرئین ومرشد الطالبین یہ کتاب امام ابن جزری کی تصنیف ہے جو علمِ قراءات کے موضوع پر لکھی گئی۔ اس کتاب کی ابتدا علمِ قراءات کی تعریف سے ہوتی ہے، اس کے بعد قاری اور مُقری کے آداب و احکام کا بیان آتا ہے، پھر صحیح اور شاذ قراءت کے اصول و معیار پر روشنی ڈالی گئی ہے۔ نیز اس کتاب میں ان افراد کا تعارف بھی شامل ہے جنھوں نے قراءاتِ عشرہ کے ساتھ قرآن پڑھا اور ان کے احوال کا بھی ذکر ہے۔
 کتاب کا موضوع 
یہ کتاب قراءات کے فن سے متعلق ہے، مگر یہ قراءت کے اصول یا فرش کی تفصیل نہیں دیتی، بلکہ ان اہم مسائل پر گفتگو کرتی ہے جو اس علم سے متعلق ہیں، مثلاً:
سات حرف (الأحرف السبعة) سے مراد کیا ہے؟
کیا قراءتِ سبعہ یا عشرہ وہی سات حرف ہیں جن کا حدیث میں ذکر ہے یا کچھ اور؟
کتاب کے آغاز میں علم القراءات کی تعریف، قاری و مُقرئ کے آداب، صحیح قراءت کے شرائط اور شاذ قراءت کے معیارات بیان کیے گئے ہیں، ساتھ ہی قراءتِ عشرہ کے ساتھ قرآن پڑھنے والے بعض مشاہیر قرّاء کے تراجم بھی دیے گئے ہیں۔
 تاریخِ تصنیف 
ابن الجزری نے یہ کتاب اپنی علمی زندگی کے ابتدائی دور میں تصنیف کی۔ وہ خود لکھتے ہیں:
> ’’میں نے اس کتاب کی تالیف اتوار کے دن، ماہِ رجب کی پچیس تاریخ، سنہ 773ھ کو، دمشق کے اندر دربِ ہریرہ میں اپنے گھر پر مکمل کی اور میں نے تمام مسلمانوں کو اس کی روایت کی اجازت دی اور وہ تمام علوم جن کی مجھے اجازت حاصل ہے۔‘‘
  موضوعاتِ کتاب

  مصنف نے اس کتاب کو سات ابواب میں تقسیم کیا ہے:
پہلا باب:
  قراءت، قاری اور مُقرِئ اور ان سے متعلق امور۔ اس میں علمِ قراءت کی تعریف، حقیقت اور وہ شرائط بیان کی گئیں ہیں جو ایک شخص کو قرآن پڑھانے کا اہل بناتی ہیں۔ قراءت کی تعریف یوں کی: یہ ایسا علم ہے جو قرآن کے الفاظ کے ادائیگی کے طریقوں اور ان میں اختلافات کو ناقلین کی طرف نسبت کے ساتھ بیان کرتا ہے۔ نیز اس میں قاری و مُقرِئ کے آداب اور احکام بھی بیان کیے گئے ہیں اور آخر میں یہ مسئلہ بھی زیر بحث آیا کہ کیا ایک قراءت کو دوسری قراءت کے ساتھ مرکب کرنا جائز ہے؟

  دوسرا باب:
  قراءتِ متواترہ، صحیحہ اور شاذہ۔ اس میں صحیح قراءت کی شرائط بیان کی گئیں، نیز قرآن جمع کرنے کی کہانی اور صحابہ کا آخری عرضہ پر اجماع بھی ذکر ہوا۔ ساتھ ہی احرفِ سبعہ اور عشرہ قراءات کے تواتر کا بھی ذکر ہے۔
  تیسرا باب:
  قراءتِ عشرہ کی مسلسل شہرت۔ اس میں وضاحت کی گئی کہ قراءتِ عشرہ ابتدائی زمانے سے آج تک مشہور رہی ہیں اور نہ سلف اور نہ خلف میں سے کسی نے ان کا انکار کیا۔

  چوتھا باب:
  مشاہیر قراء بالعشرہ۔ اس باب میں مشہور قراء کا تذکرہ ہے جنھوں نے قراءتِ عشرہ کو پڑھا اور ان کے حالات بھی بیان کیے گئے ہیں۔ انھیں سولہ طبقوں میں تقسیم کیا گیا ہے۔ باب کے آخر میں تین زائد قراءتوں کے تواتر کا ذکر بھی آیا ہے۔
  پانچواں باب:
  علما کے اقوال۔ اس باب میں ان اقوال کا تذکرہ ہے جو تین زائد قراءات (جو سبعہ سے بڑھ کر ہیں) سے متعلق ہیں اور ان کے تواتر کے بارے میں علما کے بیانات درج ہیں۔

  چھٹا باب:
  قراءتِ عشرہ احرفِ سبعہ میں سے بعض۔ اس باب میں بتایا گیا ہے کہ قراءتِ عشرہ تمام احرف سبعہ نہیں بلکہ ان کا ایک حصہ ہیں۔

  ساتواں باب:
  قراءتِ سبعہ پر اکتفا کرنے کی کراہت۔ اس میں ان علما کا ذکر ہے جنھوں نے صرف سبعہ قراءت پر اکتفا کرنے کو ناپسند کیا، کیونکہ بعض لوگ سمجھ بیٹھے تھے کہ حدیثِ احرفِ سبعہ سے مراد یہی سات قراءتیں ہیں۔
 کتاب کے مصادر 
ابن الجزری نے اس کتاب میں اپنے سے پہلے گذرے ہوئے متعدد علما اور مصنفین سے استفادہ کیا اور مختلف مصادر و مراجع کی طرف رجوع کیا۔ ان کتابوں میں شامل ہیں:
 الإبانة عن معاني القراءات از مکی بن ابی طالب
 إحياء علوم الدين از امام غزالی
 الانتصار از ابو بکر الباقلانی
 إيجاز البيان از ابو عمرو الدانی
 التبيان في آداب حملة القرآن از امام نووی
 تفسير الشيرازي از ابو نصر الشيرازی
 کتاب کی طباعتیں 
 دار عالم الفوائد کی طباعت، تحقیق: ڈاکٹر علی العمران
 ڈاکٹر عبد الحی الفرماوی کی تحقیق کردہ طباعت، سنہ 1397ھ میں شائع ہوئی
 دار الكتب العلمية کی طباعت، سنہ 1420ھ میں شائع ہوئی

 حوالہ جات 

زمرہ:چودہویں صدی کی عربی کتب
زمرہ:ویکی ڈیٹا والے صفحات